ORDE do 21 de marzo de 2006 pola que se modifica a clasificación da Fundación Galega para a Tutela de Adultos e se adscribe á Vicepresidencia da Igualdade e do Benestar da Xunta de Galicia como departamento competente para o exercicio das funcións de protectorado.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/04/2006

A Fundación Galega para a Tutela de Adultos foi constituída en escritura pública outorgada en Santiago de Compostela o 18 de outubro de 1996, clasificada como mixta por orde da Consellería de Presidencia e Administración Pública do 19 de decembro de 1996, e adscrita ao protectorado da antedita consellería. A fundación foi declarada de interese galego por orde da Consellería de Presidencia e Administración Pública do 10 de xaneiro de 1999, e inscrita no Rexistro de Fundacións de Interese Galego. Todo iso en cumprimento do disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego.
Segundo se establece no artigo 6 dos estatutos, son fins da fundación, o exercicio da tutela e curatela das persoas maiores de idade incapacitadas legalmente, residentes na Comunidade Autónoma de Galicia, que carezan de familia, persoa ou institucións idóneas ou estas non se atopen en condicións de exercelas nos termos fixados no Código Civil, cando así o determine a autoridade xudicial.
O Decreto 211/2005, do 3 de agosto, establece a estrutura orgánica da Xunta de Galicia, e o Decreto 232/2005, do 11 de agosto, modificado polos decretos 332/2005, do 18 de agosto, e 454/2005, do 1 de setembro, fixa a estrutura orgánica dos departamentos da Xunta de Galicia.
O Decreto 517/2005, no seu artigo 1, delimita o ámbito competencial da Vicepresidencia da Igualdade e do Benestar, establecendo que é o departamento da Administración autonómica ao que lle corresponden, entre outras, as competencias en materia de políticas autonómicas de benestar, incluíndo as políticas de xuventude, solidariedade, voluntariado, benestar social, inclusión social, servizos comunitarios, atención aos discapacitados e ás persoas maiores, na forma establecida no referido decreto.
Esta normativa produce unha nova distribución competencial que motiva a readscrición da Fundación Galega para a Tutela de Adultos para os efectos do exercicio do seu protectorado, atribuíndo a devandita competencia á Vicepresidencia da Igualdade e do Benestar da Xunta de Galicia.
Na súa virtude, e logo de acordo da Comisión de Secretarios Xerais na súa reunión do día vinte de marzo de dous mil seis,
DISPOÑO:
Artigo único.-Clasificar como benéfico-social a Fundación Galega para a Tutela de Adultos, e acordar a súa adscrición ao protectorado da Vicepresidencia da Igualdade e do Benestar da Xunta de Galicia.
Disposicións derradeiras
Primeira.-Facúltase a Secretaría Xeral da Consellería de Presidencia, Administracións Públicas e Xustiza para que instrumente o disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de marzo de 2006.
José Luis Méndez Romeu
Conselleiro de Presidencia, Administracións
Públicas e Xustiza